Fagforeninger for blandt andet lærere, jurister og pædagogmedhjælpere går nu ind i debatten om Nets' gebyrer.

Striden om Nets' gebyrer Red Barnet og Børns Vilkår kritiserede i juni Nets for udnytte sit monopol til at tage alt for høje gebyrer fra de velgørende organisationer, når de modtager donationer gennem Nets' tjeneste Betalingsservice.

De fire største danske børneorganisationer, Børns Vilkår, Red Barnet, Unicef og Mødrehjælpen, sender efterfølgende et brev til erhvervsminister Simon Kollerup (S), som kvitterer med et møde.

Samme dag som ministerens møde melder Nets ud, at man er klar til sænke gebyret fra 4,32 kroner til under tre kroner for cirka 140 velgørende organisationer.

Men det er ikke godt nok, lyder svaret fra de velgørende organisationer, og erhvervsministeren vil have undersøgt muligheden for et lovindgreb.

Kilder: Ritzau, DR

Prisen for at bruge tjenesten Betalingsservice skal barberes kraftigt ned. Sådan lyder kravet fra flere af landets største fagforeninger.

Når et medlem af en fagforening betaler sit kontingent måned for måned, så havner omkring 50 kroner årligt hos betalingstjenesten, og det er alt for meget, lyder kritikken fra DJØF.

- Vi har over længere tid forsøgt at forhandle med Nets om deres priser, men desværre uden resultat. Med de forholdsvis høje gebyrer, vi betaler i dag, så er Nets nødt til at kigge på deres priser, siger Thomas Therkildsen, der er administrerende direktør for fagforeningen.

Betaler millioner i gebyrer

En rundringning, som DR Nyheder har lavet, viser, at seks af landets største fagforeninger sidste år tilsammen betalte over 45 millioner kroner af medlemmernes penge i gebyr for at få de faglige kontingenter i kassen.

Ifølge Thomas Enghausen, der er næstformand i FOA, så betalte fagforeningens medlemmer alene sidste år 9,6 millioner kroner til Nets.

- Vi har haft dialogen med Nets, hvor vi har sagt til dem, at det er for dyrt, og så er der ikke sket så meget andet, siger han.

Det betaler de seks fagforeninger til Nets: • Fagforeningerne 3F, HK, FOA, DJØF, DLF og DSR har tilsammen over 775.000 medlemmer, der betaler via betalingssservice.

• Medlemmerne af de seks fagforeninger betaler hver over 50 kroner om året til Nets.

• I 2018 svarede det til over 45 millioner kroner.

Med en såkaldt kvartalsaftale hos Nets betaler fagforeningerne 4,32 kroner, hver gang der betales en regning.

Men selvom flere og flere regninger kører over Betalingsservice, så har prisen for at bruge tjenesten i de seneste 12 år stået i stampe, og det bør der laves om på, mener FOA.

- I perioden er der kommet millioner af yderligere transaktioner til. Alt andet lige så burde det være blevet billigere per transaktion og dermed også billigere for FOA's medlemmer og alle andre, der er tvunget til at benytte sig af Nets, siger Thomas Enghausen.

BS er dyrest - andre er bøvlede

Ifølge et nyt notat fra Konkurrence- og Forbrugerstyrelsen så er Betalingsservice "umiddelbart den dyreste debiteringsløsning i Danmark". Sammenlignet med andre lande har Nets' produkt en "monopollignende karakter", skriver styrelsen.